एक्टर सलमान खान के 50th बर्थ-डे पर उनके पिता और स्क्रिप्ट राइटर सलीम खान ने सिर्फ dainikbhaskar.com के लिए लिखा है यह स्पेशल आर्टिकल...। वह लिखते हैं कि अब तक जितने रुपए कमाए हैं, उससे ज्यादा दोस्त बनाए हैं सलमान ने।
मैं जानता हूं कि सलमान बेहतर इंसान होने की कोशिश करता है, लेकिन उसमें कुछ दोष भी हैं। बहुत मूडी होना या किसी चीज का अतिरेक करना ठीक नहीं है। आज सेे पहले मैंने सलमान की तारीफ में कुछ नहीं लिखा, लेकिन आज मैं पहली बार सार्वजनिक रूप से उसके बारे में कुछ शेयर कर रहा हूं।
मुझे इलेक्ट्रॉनिक मीडिया के पत्रकारों की अज्ञानता पर हंसी आती है। एक बार इंटरव्यू के लिए आई महिला काफी देर तक मुझे सलीम जावेद कहती रहीं। उन्हें बताना पड़ा कि ये दो लोग हैं। हाल ही में बॉम्बे हाई कोर्ट ने सलमान को निर्दोष करार दिया। तब सारे पत्रकार मुझसे पूछते थे कि आपको कैसा लग रहा है? मैंने झुंझलाकर कहा कि मैं अपनी इमारत की आठवीं मंजिल पर नाचूं या कूदकर आत्महत्या करूं! कोई भी पिता अपने पुत्र के निर्दोष सिद्ध किए जाने से खुश ही होगा! उस दिन मैंने परिवार से कहा कि आज जश्न नहीं मनाया जाएगा। यह ऊपरवाले को धन्यवाद कहने का दिन है।
मैंने और सलमा ने हमेशा अपने बच्चों से कहा है कि कामयाब होने से जरूरी है अच्छा इंसान बनना। अगर बच्चों से कोई भूल होती है तो हमें अपनी तरबियत पर दुख होता है। मेरे पिता राशिद खान ने जो तरबियत हमें दी है, वही मैंने भी अपने बच्चों को देने की कोशिश की है। हम कितने सफल होते हैं,उससे जरूरी है कि क्या हम बेहतर इंसान बन सके हैं। मेरे सीनियर महान निर्देशक महेश कौल ने मुझे सूर्य प्रार्थना का एक श्लोक समझाया था। मैं उसी पर अमल करता हूं। उसका अर्थ है कि हे सूर्यदेवता, मैं तुझे नमन करता हूं और कल बेहतर इंसान बनकर आने का वचन देता हूं।
छत से गिरा, प्लास्टर चढ़ा, सीखी पेंटिंग
सलमान ग्वालियर के स्कूल से छुट्टियों में घर लौटा, तब मैं उसे सर्कस दिखाने ले गया। एक करतब दोहराने की कोशिश में वह गैराज की छत से गिर गया। उसे प्लास्टर बांधा गया। मैंने उससे कहा कि उसने छुट्टियां बर्बाद कर ली हैं। कुछ भी करने से पहले सोचना चाहिए। वह अपने प्लास्टर पर अजीबोगरीब चित्र बनाता था। यहीं से पेंटिंग की शुरुआत हुई।
सलमान बांद्रा के कॉन्वेंट स्कूल में पढ़ता था। शरारती होने के चलते फादर एलियो उसे खूब दंडित करते थे। कुछ वर्षों बाद फादर एलियो अपने देश इटली में बस गए। अब तक सलमान सितारा हो गया था। वह लंदन में शूटिंग कर रहा था। उसके एक मित्र ने उसे बताया कि फादर एलियो बीमार हैं और उन्हें पैसों की जरूरत है। सलमान ने उसी समय फादर को पैसे भिजवाए और संदेश भी दिया कि शूटिंग खत्म होते ही वह खुद भी उनकी सेवा के लिए आएगा। जब वह फादर से मिलने पहुंचा तो उनका निधन हो गया था। फिर वह उनके जनाजे में शामिल हुआ।
सेट पर लेट, मगर मदद में सबसे आगे
सलमान ने कभी इस पर गौर नहीं किया कि उसके पास कितना धन है। उसकी तो जिद है कि उसकी सारी कमाई गरीबों के इलाज और तालीम पर खर्च हो, लेकिन मैं उसे समझाता हूं कि कमाई के चौथे हिस्से को भलाई के काम में लगाओ। इस्लाम में इसे जकात कहते हैं। हिन्दुओं में बहीखाते में वही लाभ शुभ होता है जिसका एक चौथाई दान में दिया जाता है। सलमान नहीं जानता कि उम्रदराज होने पर पैसे की कितनी जरूरत होती है। मुझे खुशी है कि सलमान ने जितना धन कमाया, उससे अधिक दोस्त बनाए हैं और वह यारों का यार है। एक बार डेविड धवन ने कहा था कि सलमान सेट पर हमेशा देर से आता है, लेकिन कोई दोस्त मुश्किल में फंसा हो तो वहां सबसे पहले जाता है।
आगे की स्लाइड्स में पढ़ें : सलमान की जिंदगी से जुड़े फैक्ट्स
hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva